MotoGP: Marquez wys waarom hy koning kraaiMarc Marquez (Repsol Honda) saam met Alex Rins (Suzuki Ecstar) en Johann Zarco (Monster Yamaha Tech 3) (Foto: Moto GP/Twitter) Marc Marquez (Repsol Honda) het Sondag in Maleisië sy dominansie van die Moto GP-reeks onderstreep toe hy ook dié wedren gemaklik gewen het. Dit was Marquez se sewentigste oorwinning van sy loopbaan. Hierdie wedren was die tweede laaste wedren van die jaar en is op die Sepang-baan, naby Kuala Lumpur, gejaag. Marques is reeds vroeër die seisoen as wêreldkampioen gekroon. Ná die kwalifiserende rondtes was Marquez sewende op die wegspringrooster. Johann Zarco het die eerste wegspringposisie beklee. 1 Johann Zarco (Monster Yamaha Tech 3) 02:12.709 2 Valentino Rossi (Movistar Yamaha) 02:13.009 3 Andrea Iannone (Suzuki Ecstar) 02:13.097 4 Andrea Dovizioso (Ducati Team) 02:13.183 5 Jack Miller (Alma Pramac Racing) 02:13.274 6 Danilo Petrucci (Alma Pramac Racing) 02:13.413 7 Marc Marquez (Repsol Honda) 02:12.161 Met die wegtrek het Rossi die voortou geneem en Marquez het verbeter na die vierde posisie nadat Andrea Iannone geval het. Ná twee rondtes was Rossi eerste, Zarco tweede en Marquez derde. By die halfpadmerk (10 rondtes oor) was Rossi steeds voor met Marquez tweede en Zarco derde. Met net vier rondtes oor het die voorloper, Valentino Rossi, in die draai gegly en geval wat die eerste plek op ŉ skinkbord aan Marquez gegee het. Die uiteindelike wenner in Maleisië was Marc Marquez (Repsol Honda) met Alex Rins (Suzuki Ecstar) tweede en Johann Zarco (Monster Yamaha Tech 3) derde. Op die jongste punteleer loop Marquez met 101 punte voor. 1 Marc Marquez (Repsol Honda) 321 2 Andrea Dovizioso (Ducati) 220 3 Valentino Rossi (Movistar Yamaha) 195 4 Maverick Vinales (Movistar Yamaha) 193 In die vervaardigersafdeling het Honda met dié oorwinning ook seker gemaak hulle word as die kampioene van 2018 gekroon. In Moto2 het Suid-Afrika se Brad Binder (KTM) agtste oor die eindstreep gejaag terwyl sy broer, Darryn Binder, sewende was in die Moto3-afdeling. Daar bly nou net een wedren in die Moto GP-reeks van 2018 oor. Die Spaanse Moto GP word op 18 November gejaag. Meer inligting is hier beskikbaar